Uniunea Salvați România se ține de promisiune. La un an de când filiala Timiș a trimis în parlament un deputat și un senator, aceștia vin în fața alegătorilor pentru a da raportul. Întâlnirea este programată joi seară, la Timișoara.



La alegerile parlamentare din decembrie 2016, USR Timiș a adunat îndeajuns de multe voturi, încât să trimită la București un deputat, pe Cătălin Drulă, și un senator, pe Nicu Fălcoi. Dacă vreți să știți cu ce s-au îndeletnicit în ultimele 12 luni, sunteți așteptați să le puneți întrebări și să veniți cu propuneri pentru viitoarea sesiune parlamentară. „Noi, echipa USR, credem că România a avut foarte mult de suferit de pe urma modului de a face politică al vechilor partide. Reprezentanții acestora, odată aleși, au pierdut complet legătura cu cetățenii. Adică exact ce face PSD astăzi, când pune în aplicare o agendă primejdioasă a celor cu interese penale, în loc să guverneze această țară. Ceea ce ignoră ei este faptul că România e formată din cetățenii ei, și nu din reprezentanții unor grupuri de interese. Noi, echipa USR, vrem să aflăm direct de la tine care sunt problemele cu care te confrunți și care sunt problemele comunității din care faci parte. Vrem să-ți aflăm părerea despre ce se întâmplă în politica românească și să-ți cunoaștem așteptările”, sună invitația adresată timișorenilor. Întâlnirea, la care vor participa, pe lângă Drulă și Fălcoi, Cristian Moș, președintele USR Timiș, și Alexandru Cadar, președintele USR Timișoara, va avea loc joi, 18 ianuarie, de la ora 18, la Casa „Adam Müller Guttenbrunn”.